Christian H. Hansen (DF), 2001-03-15:
Allerførst vil jeg sige, at vi i Dansk Folkeparti hilser redegørelsen velkommen, og jeg må egentlig starte med at sige, at den indeholder nogle gode elementer.
Der er ting om fødevaresikkerhed, uddannelse, offentliggørelse, fødevarekvalitet og mærkning - for bare at nævne nogle af de gode elementer, der er i redegørelsen.
Der er ingen tvivl om, at der inden for de seneste par år er blevet sat meget fokus på ikke alene fødevarekvalitet, men også fødevaresikkerheden.
Vi har også her i Folketingssalen haft mange debatter og spørgsmål om, hvordan vi kunne gøre nogle ting bedre, og hvordan vi kunne være med til f.eks. at forbedre fødevaresikkerheden.
Også punktet om offentliggørelse er noget, som optager Dansk Folkeparti meget.
Det har Dansk Folkeparti meldt positivt ud på, og vi kan også sige, at vi støtter lovforslaget, når det skal færdigbehandles.
Lovforslaget lægger efter Dansk Folkepartis mening op til fuld åbenhed om kontrolresultater og skal give forbrugerne en mulighed for at reagere direkte ud fra de oplysninger, de får.
Endvidere har det været undersøgt, om man måtte tage disse kontrolresultater, som i første omgang skulle komme på Internettet, og eksempelvis sende dem ud til lokale aviser.
Det ser ud til, at det må man gerne, og vi synes, at det kan være med til at skabe opmærksomhed om de her elementer.
Det kunne ligeledes på længere sigt være med til, at vi undgik mange af de overtrædelser af f.eks. fødevarehygiejnen, som vi har set ganske mange af inden for de seneste par år.
Vi har tidligere i Folketingssalen i dag også drøftet noget omkring bagateller, og vi tror måske netop, at det, at man får det offentliggjort, gør, at virksomhederne vil være mere påpasselige, og
så vil de her bagateller simpelt hen slet ikke være der. Noget, som jeg også synes er interessant, er udviklingen i produktionen af vores fødevarer.
Her tænker jeg på, at det hele bliver så stort, ikke kun i primærsektoren, men også i selve forarbejdningsindustrien.
Det betyder, at såfremt der sker en fejl, så bliver omfanget af fejlen meget større, end man har set før.
Det skal siges, at det hele hænger sammen, for det hænger også sammen med, hvordan den enkelte forbruger reagerer.
Det er ikke kun de tendenser, vi måske hørte i statsministerens nytårstale, hvor han langede temmelig meget ud efter eksempelvis landbruget.
Jeg læser ikke redegørelsen, som om det er de synspunkter, der bliver videreført.
Hvad er det så, vores forbrugere går efter?
Er det kvaliteten i vores fødevarer, eller er det priserne på fødevarerne?
Derfor er det vigtigt, og det mener jeg også at man lægger op til i redegørelsen, at vi får en debat om det her, nemlig en debat om vores fødevarekvalitet, og også en debat om det sundhedsmæssige aspekt i denne forbindelse.
Og noget må der være om det.
Egentlig kan man undre sig lidt, for vi har alle sammen, i hvert fald mange, 2-3 tv-apparater, vi har 4-5 pc'er, vi har inlinere stående i mængder i gangen.
Men vi vil have det billige oksekød, vi vil have noget billigt pålæg, og samtidig kræver vi, at det skal være i tiptop stand.
Det hænger altså ikke helt sammen.
Det er nødvendigt, at der skabes en dialog, således at vi som forbrugere også får en forståelse for, at pris og kvalitet hænger sammen.
Når vi eksempelvis går på en restaurant og spiser, hvornår er det så, at en restaurant bliver god?
Det gør den efter min opfattelse, når den har en kvalitet, der siger spar
to, når madkvaliteten er i orden og de hygiejniske ting er i orden.
Det er det, der betyder meget for mig og måske også
for mange andre forbrugere.
Så er det billigt, og så er det også godt.
Men det hænger heller ikke sammen, og det er den debat, det er meget vigtigt at få ud til forbrugerne.
Redegørelsen kommer også ind på det erhvervspolitiske perspektiv, og her må jeg sige, at holdningerne i redegørelsen til nedtrapning og fjernelse af forskellige støtteordninger, som er med til at forvride konkurrencen og kan tilskynde til en overproduktion, som ikke kan afsættes på markedsmæssige vilkår, er den, at der bliver lagt op til en nedtrapning, og vi finder i Dansk Folkeparti, at det er ganske positivt, at man arbejder i den retning.
Videre under det erhvervspolitiske afsnit er der også nævnt noget om optagelsen af de øst- og centraleuropæiske lande i EU, og der er også nævnt noget om samarbejdet på landbrugsområdet.
Umiddelbart kan man sige, at samarbejde og dialog altid er godt, det er udmærket, men med hensyn til konklusionen, at man via den vej skal medvirke til en hurtigere optagelse af disse lande, dér må vi fra Dansk Folkepartis side sige til regeringen, at vi ikke synes, regeringen skal bruge alle sine kræfter på det.
Vi synes, der er mange andre gode ting i redegørelsen, som man hellere skulle bruge kræfterne på og så prioritere optagelsen af disse lande lavest.
Regeringen lægger ligeledes op til i redegørelsen, at man prioriterer en høj sikkerhed på foderstofområdet.
Det kan vi i Dansk Folkeparti også tilslutte os.
I redegørelsen kommer man også ind på mærkning og sundhedsanprisninger.
Som vi i Dansk Folkeparti tolker det, er det nogle af de ting, som er vigtige.
Det er nemlig vigtigt, at forbrugerne får en ordentlig og grundig information om de enkelte produkter, så forbrugerne har mulighed for at sige fra over for de produkter, som de ikke ønsker. Med hensyn til sundhedsanprisning er det Dansk Folkepartis holdning, at det, at der bliver skabt frygt for en sygdom, ikke må gøre, at man så fra en eller anden producents side siger, at her er der virkelig mulighed for at tjene nogle penge på grund af en frygt for en sygdom.
Her må det være rimeligt, at såfremt sundhedsanprisninger skal bruges i enkelte tilfælde, må det være meget grundigt dokumenteret, at det er noget, som medfører en direkte sundhedsmæssig fordel for forbrugeren.
Her er det også vigtigt, at producenterne får fortalt om både de positive og negative ting ved det enkelte produkt. Redegørelsen er jo ganske lang og ganske grundig, og tiden heroppe tillader ikke, at jeg når at komme rundt om alle synspunkterne, men overordnet vil jeg sige, at vi i Dansk Folkeparti synes, at redegørelsen giver indtryk af, at regeringen på det her område, hvor vi taler om de fødevarepolitiske aspekter af både den ene og den anden art, faktisk er på rette kurs, og slutbemærkningen skal da også være, at Dansk Folkeparti kan bakke op om stort set de fleste tiltag, der ligger i redegørelsen. Vi må gå ud fra, at de bliver udmøntet i nogle konkrete lovforslag, som vi kan få til drøftelse her i salen, men det skulle være mærkeligt, om der ikke kommer et par krøller på hen ad vejen, og så er vi også villige til at drøfte dem positivt.
Så har der været en del debat i formiddags.
Man er kommet meget rundt her i denne her redegørelse, og man har faktisk også drøftet, hvem der skulle have regeringsmagten.
Man må sige, at det egentlig er godt klaret, når vi drøfter det her.
Og jeg har lige en bemærkning til det, hr. Jørn Jespersen sagde om forbrugerne og Dansk Folkeparti, nemlig at så skulle de ikke ønske en borgerlig regering.
Nu er det sådan, at vi forventer, at vi bliver det parlamentariske grundlag for den borgerlige regering, så forbrugernes sikkerhed skal vi nok varetage i den situation.